**ATVIRO KONKURSO SĄLYGOS**

**gamtinės dujos 2022 M. SAUSIO − VASARIO MĖN. LAIKOTARPIUI**

**I SKYRIUS**

**BENDROSIOS NUOSTATOS**

1. Akcinė bendrovė „Kauno energija“ (toliau – **Įsigyjančioji organizacija**) atviro konkurso būdu numato įsigyti **gamtines dujas 2022 m. sausio – vasario mėn. laikotarpiui** (toliau – **Pirkimas**).Su Pirkimo laimėtoju bus sudaroma gamtinių dujų pirkimo – pardavimo sutartis (toliau – **Sutartis**).
2. Pirkimas vykdomas vadovaujantis aktualios redakcijos Įmonių, veikiančių energetikos srityje, energijos ar kuro, kurių reikia elektros ir šilumos energijai gaminti, pirkimų taisyklėmis, patvirtintomis Lietuvos Respublikos Vyriausybės 2003 m. kovo 3 d. nutarimu Nr. 277 „Dėl įmonių, veikiančių energetikos srityje, energijos ar kuro, kurių reikia elektros ir šilumos energijai gaminti, pirkimo taisyklių patvirtinimo “ (toliau – **Taisyklės**), bei kitais Lietuvos Respublikos teisės aktais ir šiomis Pirkimo sąlygomis (toliau – **Sąlygos**).
3. Sąlygos patvirtintos akcinės bendrovės „Kauno energija“ pirkimo komisijos gamtinių dujų pirkimui (toliau – **Komisija**) 2021−11−30 (posėdžio protokolo Nr. P−106−573) sprendimu.
4. Vartojamos pagrindinės sąvokos, apibrėžtos Taisyklėse.
5. Išankstinis informacinis skelbimas apie Pirkimą nebuvo paskelbtas.
6. Pirkimas atliekamas laikantis lygiateisiškumo, nediskriminavimo, skaidrumo, abipusio pripažinimo, proporcingumo principų ir konfidencialumo bei nešališkumo reikalavimų.
7. Visos Pirkimo sąlygos nustatytos Pirkimo dokumentuose, kuriuos sudaro:
   1. skelbimas apie Pirkimą;
   2. Sąlygos (kartu su priedais);
   3. Pirkimo dokumentų paaiškinimai/ patikslinimai, taip pat atsakymai į tiekėjų klausimus (jeigu tokių yra);
   4. kita Įsigyjančiosios organizacijos interneto svetainėje pateikta informacija.
8. Įsigyjančioji organizacija yra pridėtinės vertės mokesčio (toliau – **PVM**) mokėtoja.
9. Įsigyjančiosios organizacijos ir tiekėjų susirašinėjimas vykdomas tik el. paštu (išskyrus pasiūlymų pateikimą), o Sąlygų paaiškinimai, pranešimai ar kita svarbi informacija, skelbiama Įsigyjančiosios organizacijos interneto svetainėje, adresu [www.kaunoenergija.lt](http://www.kaunoenergija.lt) bei Viešųjų pirkimų tarnybos internetiniame puslapyje, adresu <https://vpt.lrv.lt/lt/nuorodos/kuro-skelbimai-ir-ataskaitos/kuro-skelbimai/2021>.

**II SKYRIUS**

**PIRKIMO OBJEKTAS**

1. Pirkimo objektas – **gamtinės dujos, skirtos šilumos gamybai akcinės bendrovės „Kauno energija“ objektuose** (toliau – **Dujos**). Reikalavimai Dujoms bei detalesnė informacija yra pateikiama techninėje specifikacijoje (Sąlygų 1 priedas; toliau – **Techninė specifikacija**).
2. Planuojamas pirkti Dujų kiekis 2022 m. sausio − vasario mėn. laikotarpiui:

11.1. preliminarus kiekis – 20 000 MWh;

11.2. minimalus kiekis − 10 000 MWh.

12. Esant Įsigyjančiosios organizacijos poreikiui (abiejų Pirkimo sutarties šalių rašytiniu susitarimu) 11.1 punkte nurodytas preliminarus Dujų kiekis gali būti padidintas iki 20 proc., neviršijant maksimalios Sutarties kainos.

1. Pasiūlymas pateikiamas **siūlant visą Sąlygų 11.1 punkte nurodytą preliminarų Dujų kiekį**, įvertinus visas Dujų tiekimui būtinas išlaidas, atsižvelgiant į Techninėje specifikacijoje nurodytus reikalavimus.
2. Pirkimas į atskiras pirkimo objekto dalis neskaidomas.
3. Dujų tiekimas bus vykdomas pagal su Pirkimo laimėtoju pasirašytą Sutartį. Dujas Įsigyjančioji organizacija pirks lanksčiai, t. y. Įsigyjančioji organizacija neįsipareigoja nupirkti viso preliminaraus Dujų kiekio 2022 m. sausio – vasario mėn. laikotarpiui ar konkrečiam mėnesiui, nurodyto Techninėje specifikacijoje, ar nupirkti Dujų už visą maksimalią Sutarties kainą.
4. Numatomas Dujų tiekimo laikotarpis – nuo 2022 m. sausio 1 d. 7.00 val iki 2022 m. kovo 1 d. 7.00 val. (imtinai).
5. Dujų pirkimo vieta – virtualus prekybos taškas AB „Amber Grid“ gamtinių dujų perdavimo sistemoje, kuriame tiekėjas parduoda Dujas, o Įsigyjančioji organizacija jas perka ir priima.
6. Ataskaitinis laikotarpis – laikotarpis nuo pirmos mėnesio kalendorinės dienos iki paskutinės mėnesio kalendorinės dienos. Kiekvienas Ataskaitinis laikotarpis prasideda pirmą Ataskaitinio laikotarpio dieną 7.00 val. ir baigiasi kito Ataskaitinio laikotarpio pirmą dieną 7.00 val.
7. Tiekėjas prisiima riziką dėl Sutarties vykdymo išlaidų dydžio.
8. Siekiant įgyvendinti REMIT reglamento vykdymo nuostatas, Įsigyjančioji organizacija patvirtina, jog jos techninis vartojimo pajėgumas yra lygus arba didesnis nei 600 000 (šeši šimtai tūkstančių) MWh per metus.

**III SKYRIUS**

**KVALIFIKACIJOS REIKALAVIMAI TIEKĖJAMS**

1. Tiekėjas, dalyvaujantis Pirkime, turi atitikti žemiau nurodytus minimalius kvalifikacijos reikalavimus:

1 lentelė

|  |  |  |
| --- | --- | --- |
| Eil.  Nr. | Reikalavimai tiekėjams | Reikalavimus įrodantys dokumentai |
| 1. | Tiekėjas turi teisę verstis ta veikla kuri reikalinga Pirkimo sutarčiai įvykdyti | Valstybinės energetikos reguliavimo tarybos (VERT) nustatyta tvarka išduotas gamtinių dujų tiekimo leidimas.  Įsigyjančioji organizacija nereikalauja pateikti papildomų dokumentų dėl atitikties šiam reikalavimui įrodymo.  Komisija tikrina duomenis apie tiekėją viešai ir nemokamai prieinamoje nacionalinėje duomenų bazėje: <https://www.regula.lt/dujos/Puslapiai/sarasai/gamtiniu-duju-tiekimo-licencijas-turincios-imones.aspx> \* |
| 2. | Tiekėjas turi būti pajėgus patiekti ne mažiau kaip 1 000 (vieną tūkstantį) MWh Dujų per 1 (vieną) gamtinių dujų parą | Tiekėjo patvirtinimas (laisvos formos deklaracija), kad jis yra pajėgus per 1 (vieną) gamtinių dujų parą \*\* patiekti ne mažiau kaip 1 000 (vieną tūkstantį) MWh gamtinių dujų. |

*\* jeigu dėl informacinės sistemos trikdžių Komisija neturės galimybės patikrinti duomenų apie tiekėją nurodytoje viešai ir nemokamai prieinamoje nacionalinėje duomenų bazėje, tai ji turės teisę prašyti šio tiekėjo pateikti Lietuvos Respublikoje nustatyta tvarka išduotą dokumentą, įrodantį atitikimą nurodytam reikalavimui.*

*\*\* Gamtinių dujų para − para, per kurią faktiškai tiekiamos ir vartojamos Dujos, prasidedanti kiekvienos dienos 7.00 val. ir besibaigianti kitos dienos 7.00 val.*

**IV SKYRIUS**

**TIEKĖJŲ GRUPĖS DALYVAVIMAS PIRKIME**

1. Įsigyjančioji organizacija neriboja tiekėjų galimybės pasitelkti tiekėjų grupės narius.
2. Jei pasiūlymą teikia tiekėjų grupė, tai pasiūlyme turi būti pateikta jungtinės veiklos sutarties (toliau – **JVS**) tinkamai patvirtinta (tiekėjų grupės atsakingo nario vadovo ar jo įgalioto asmens parašu ir antspaudu (jei turima) kopija. JVS turi būti nurodyta:
   1. tiekėjų grupės sudėtis ir kiekvieno tiekėjų grupės nario įsipareigojimai vykdant numatomą su Įsigyjančiaja organizacija sudaryti Sutartį, šių įsipareigojimų vertės dalis, išreikšta procentiniu dydžiu, įeinanti į bendrą Sutarties vertę;
   2. solidari visų JVS šalių atsakomybė už iš Pirkimo ar Sutarties kylančių prievolių Įsigyjančiajai organizacijai ir įsipareigojimų nevykdymą (įskaitant ir tokius iš Sutarties kylančius bendrus įsipareigojimus, kurie savo esme tęstųsi ilgiau nei Sutarties ar JVS terminas);
   3. JVS narys, atstovaujantis tiekėjų grupę (su kuriuo Įsigyjančioji organizacija turėtų tvarkyti bendrus reikalus, susijusius su Pirkimu: bendrauti pasiūlymo vertinimo metu kylančiais klausimais, teikti su pasiūlymo įvertinimu susijusią informaciją ir pasirašyti Sutartį);
   4. JVS narys, įgaliotas teikti sąskaitas atsiskaitymams (mokėjimai bus atliekami tik vienam iš JVS narių) ir pasirašyti su Sutarties įgyvendinimu susijusius dokumentus.
3. Įsigyjančioji organizacija nereikalauja, kad tiekėjų grupės pateiktą pasiūlymą pripažinus laimėjusiu ir pasiūlius sudaryti Sutartį, ši tiekėjų grupė įgytų tam tikrą teisinę formą.

**V SKYRIUS**

**KAINOS NUSTATYMAS IR VERTINIMAS**

1. **Tiekėjas pasiūlymą turi pateikti pagal Sąlygų 2 priedą „Pasiūlymo forma“ ir jame nurodytą apskaičiavimo tvarką.**
2. Sąlygų 2 priedo „Pasiūlymo forma“ 2 lentelės 5 stulpelyje yra naudojama **TTF Natural Gas Index (TTFI) reikšmė 2021 m. lapkričio 29 d. – 81,307 Eur/MWh be PVM.**
3. Į siūlomą pasiūlymo kainą turi būti įskaityti visi mokesčiai ir visos tiekėjo išlaidos iki virtualaus prekybos taško AB „Amber Grid“ gamtinių dujų perdavimo sistemos, kuriuos (−ias) privalo sumokėti tiekėjas. **Akcizo mokestis neįtraukiamas į pasiūlymo kainą.**
4. Bendra pasiūlymo kaina nurodoma skaičiais ir ne daugiau kaip dviejų skaičių po kablelio tikslumu.
5. Nagrinėjant Pirkimui pateiktus pasiūlymus, bus vertinama užpildytame Sąlygų 2 priedo „Pasiūlymo forma“ 2 lentelėje nurodyta „Pasiūlymo kaina be PVM, Eur“.
6. **Tiekėjo** pasiūlyme (užpildytame **Sąlygų 2 priedo „Pasiūlymo forma“ 2 lentelės 6 stulpelyje**)  **nurodyta nuolaida (+) ar antkainis (-)** nuo TTF Natural Gas Index (TTFI) reikšmės 2021 m. lapkričio 29 d. ICE biržoje **(Eur/MWh, be PVM) bus fiksuota (−as) ir negalės kisti visu Sutarties galiojimo laikotarpiu. Minėta nuolaida (+) ar antkainis (−) taikoma (−as) apskaičiuojant Dujų kainą už 1 MWh pagal 78 punkte nurodytą formulę visiems Sutarties galiojimo metu esantiems Ataskaitiniams laikotarpiams.**
7. **Jeigu tiekėjas pateiks pasiūlymą ne pagal Sąlygų V skyriuje nurodytą tvarką, tokio tiekėjo pasiūlymas bus atmestas, o tiekėjas − pašalintas iš Pirkimo procedūros.**

**VI SKYRIUS**

**PASIŪLYMŲ RENGIMO, PATEIKIMO, KEITIMO REIKALAVIMAI**

1. Tiekėjas, pateikdamas pasiūlymą Pirkimui, sutinka su šiomis Sąlygomis ir patvirtina, kad jo pasiūlyme pateikta informacija yra teisinga ir apima viską, ko reikia tinkamam Sutarties įvykdymui.
2. **Tiekėjas gali pateikti tik vieną pasiūlymą. Šis apribojimas taikomas ir Taisyklių 9.11 punkte nurodytiems tiekėjams, priklausantiems susijusių įmonių grupei**, t. y. visi asmenys, susiję Taisyklėse nurodytais būdais, gali pateikti tik vieną pasiūlymą dėl to paties Pirkimo objekto. **Jei pasiūlymą pateikia bent vienas iš tokių tiekėjų, kiti susiję asmenys dėl šio Pirkimo objekto pateikti pasiūlymų negali**. **Tiekėjas kartu su pasiūlymu privalo pateikti rašytinį patvirtinimą, kad laikomasi šios sąlygos.** Jeigu atskirus pasiūlymus pateikia tiekėjai, tarpusavyje susiję pagal Taisyklių 9.11 punkte nurodytus kriterijus (toliau – **Susijusios įmonės)**, tai vykdant tolesnes Pirkimo procedūras, pasiūlymą pateikusio tiekėjo dokumentai atmetami kaip neatitinkantys Taisyklėse nustatytos minėtos sąlygos.
3. Pasiūlymas, pasirašytas Tiekėjo/ tiekėjų grupės atsakingo nario arba jo įgalioto asmens, turi būti pateikiamas raštu, užklijuotame voke. Ant voko turi būti užrašytas Įsigyjančiosios organizacijos pavadinimas, adresas, Pirkimo pavadinimas, tiekėjo pavadinimas ir adresas. Ant voko taip pat turi būti užrašas **„Neatplėšti iki pasiūlymų pateikimo termino pabaigos“**. Vokas su pasiūlymu grąžinamas jį atsiuntusiam tiekėjui, jeigu jis pateiktas neužklijuotame voke.
4. Pasiūlymas turi būti pateiktas lietuvių kalba.
5. Pasiūlymo lapai su priedais turi būti sunumeruoti, sutvirtinti tarpusavyje taip, kad negalima būtų jų išardyti nepaliekant tokį išardymą patvirtinančių žymių (pavyzdžiui, surišti ar sutvirtinti kniedėmis, tai yra sutvirtinti tarpusavyje), ir paskutinio lapo antrojoje pusėje patvirtinti tiekėjo/tiekėjų grupės atsakingo nario ar jo įgalioto asmens parašu. Pasiūlymo (su priedais) paskutinio lapo antrojoje pusėje turi būti nurodytas Tiekėjo/ tiekėjų grupės atsakingo nario ar jo įgalioto asmens vardas, pavardė ir pareigos (jeigu jos yra), padėtas antspaudas (jeigu turima) bei nurodytas pasiūlymo lapų skaičius.

37. Pasiūlyme nurodyta „Pasiūlymo kaina be PVM” turi būti pateikta eurais. Apskaičiuojant kainą, turi būti atsižvelgta į Pirkimo dokumentuose nurodytą apimtį, į Sąlygų reikalavimus ir pan. Į „Pasiūlymo kaina be PVM” turi būti įskaityti visi mokesčiai ir visos tiekėjo išlaidos iki virtualaus prekybos taško AB „Amber Grid“ gamtinių dujų perdavimo sistemoje. **PVM mokesčiai turi būti nurodomi atskirai. Ne Lietuvos Respublikoje registruoti tiekėjai privalo į pasiūlymo kainą įskaičiuoti visus privalomus mokesčius, išskyrus Lietuvoje taikomą PVM. Jeigu PVM suma nenurodoma, turi būti nurodytos priežastys, kodėl PVM netaikomas (pvz. neapmokestinama, 0 proc. PVM tarifas ir t.t.). Jei pasiūlymą teikia ne Lietuvos Respublikoje registruoti tiekėjai, kainas jie pateikia be PVM, užpildydami pasiūlymo formą (Sąlygų 2 priedas) ir nenurodydami PVM.**

38. Pasiūlymas turi galioti ne trumpiau kaip **90 (devyniasdešimt)** kalendorinių dienų nuo pasiūlymų pateikimo galutinio termino dienos. Kol nesibaigęs pasiūlymų galiojimo terminas, Įsigyjančioji organizacija gali prašyti, kad tiekėjai pratęstų pasiūlymų galiojimą iki konkrečiai nurodyto laiko. **Tiekėjas gali atmesti tokį prašymą**, **tuomet jo pasiūlymas atmetamas. Laikoma, kad tiekėjas atmetė prašymą pratęsti savo pasiūlymo galiojimo terminą ir atšaukė savo pasiūlymą, jei per 5 (penkias) darbo dienas**: a) tiekėjas neatsako į Įsigyjančiosios organizacijos prašymą dėl pasiūlymo galiojimo termino pratęsimo; b) tiekėjas nurodo, kad pasiūlymo galiojimo terminas nebus pratęstas*.*

39. Kol nesibaigęs pasiūlymų pateikimo terminas, tiekėjas gali pakeisti arba  
atšaukti savo pasiūlymą*,* jeigu Pirkimo dokumentuose nenustatyta kitaip. Toks pakeitimas arba pranešimas, kad pasiūlymas atšaukiamas, pripažįstami galiojančiais, jeigu Įsigyjančioji organizacija juos gauna prieš pasiūlymų pateikimo termino pabaigą.

40. **Pasiūlymą sudaro Tiekėjo raštu pateiktų dokumentų visuma:**

40.1. užpildyta pasiūlymo forma (Sąlygų 2 priedas);

40.2. įgaliojimo, jeigu visą pasiūlymą pasirašo ne tiekėjo/ tiekėjų grupės atsakingo nario vadovas, o jo įgaliotas asmuo, kopija;

40.3. JVS kopija, jeigu pasiūlymą teikia tiekėjų grupė;

40.4. tiekėjo kvalifikaciją patvirtinantis dokumentas, nurodytas Sąlygų 21 punkto 1 lentelės 2 punkte (tiekėjo patvirtinimas (laisvos formos deklaracija), kad jis yra pajėgus per 1 (vieną) gamtinių dujų parą patiekti ne mažiau kaip 1 000 (vieną tūkstantį) MWh gamtinių dujų);

40.5 tiekėjo patvirtinimas pagal šių sąlygų 33 punkto reikalavimus (nurodoma pasiūlymo formoje).

41. Pasiūlymas turi būti pateiktas **iki 2021 m. gruodžio 14 d. 9 val. 45 min.** (Lietuvos  
Respublikos laiku) atsiuntus jį paštu, per pasiuntinį ar tiesiogiai atvykus adresu: **akcinė bendrovė „Kauno energija”, Raudondvario pl. 84, LT−47179 Kaunas, Lietuva (prieš atvykstant susisiekti su Pirkimo skelbime nurodytu asmeniu)**. Jeigu pasiūlymas gaunamas pavėluotai, neatplėštas vokas su pasiūlymu grąžinamas jį atsiuntusiam tiekėjui.

**VII SKYRIUS**

**PASIŪLYMO GALIOJIMO UŽTIKRINIMAS**

42. Pasiūlymų galiojimo užtikrinimas nereikalaujamas.

**VIII SKYRIUS**

**PIRKIMO SĄLYGŲ PAAIŠKINIMAS IR PATIKSLINIMAS**

43. Tiesioginį ryšį su tiekėjais įgaliotas palaikyti: Komisijos pirmininkas Laimonas Narbutas, el. paštas: [l.narbutas@kaunoenergija.lt](mailto:l.narbutas@kaunoenergija.lt). Kitomis priemonėmis ir (ar) būdais pateikti tiekėjų klausimai nebus nagrinėjami.

44. Įsigyjančioji organizacija privalo atsakyti į kiekvieną tiekėjo Sąlygų 42 punkte nurodytu  
el. paštu pateiktą prašymą paaiškinti (patikslinti) Sąlygas, per 3 (tris) darbo dienas nuo prašymo gavimo, tačiau ne vėliau kaip prieš 3 (tris) darbo dienas iki pasiūlymų pateikimo termino pabaigos, jeigu prašymas gautas likus pakankamai laiko, **ne mažiau kaip prieš 6 (šešias) darbo dienas iki pasiūlymų pateikimo termino pabaigos**. Atsakymai į tiekėjų klausimus papildomai skelbiami Pirkimo skelbime nurodytu interneto adresu.

45. Nesibaigus pasiūlymų pateikimo terminui, Įsigyjančioji organizacija savo iniciatyva gali  
paaiškinti (patikslinti) Pirkimo dokumentus. Tokius paaiškinimus (patikslinimus) Įsigyjančioji organizacija skelbia interneto adresu, nurodytu Pirkimo skelbime, ne vėliau kaip likus 3 (trims) darbo dienoms iki pasiūlymų pateikimo termino pabaigos. Jeigu paaiškinimai paskelbiami vėliau, Įsigyjančioji organizacija privalo atitinkamai pratęsti pasiūlymų pateikimo terminą.

46. Įsigyjančioji organizacija nerengs susitikimų su tiekėjais dėl Pirkimo dokumentų paaiškinimų.

**IX SKYRIUS**

**VOKŲ SU PASIŪLYMAIS ATPLĖŠIMAS**

47. Vokai su pasiūlymais atplėšiami Komisijos posėdyje. Komisijos posėdis, kuriame  
atplėšiami vokai su pasiūlymais vyks adresu: akcinė bendrovė „Kauno energija”, Raudondvario pl. 84, LT−47179 Kaunas, Lietuva. Vokų atplėšimo pradžia **2021 m. gruodžio 14 d. 10 val. 00 min. (Lietuvos laiku).**

48. Vokų su pasiūlymais atplėšimo procedūroje turi teisę dalyvauti visi pasiūlymus Pirkimui pateikę Tiekėjai arba jų įgalioti atstovai. Tiekėjas ar jo įgaliotas atstovas, ketinantis dalyvauti susipažinimo su pasiūlymais posėdyje, turi pateikti įgaliojimą ar kitą dokumentą, patvirtinantį jo teisę dalyvauti susipažinimo su pasiūlymais posėdyje. Šis dokumentas pateikiamas Komisijai iki posėdžio pradžios/ posėdžio pradžioje.

49. Komisija vokų su pasiūlymais atplėšimo procedūros rezultatus įformina protokolu.

50. Vokus atplėšia vienas iš Komisijos narių pasiūlymus pateikusių ir dalyvaujančių  
Komisijos posėdyje tiekėjų ar jų atstovų akivaizdoje. Vokai atplėšiami ir tuo atveju, jeigu į šį posėdį Tiekėjas ar jo atstovas neatvyksta.

51. Vokų su pasiūlymais atplėšimo procedūroje dalyvaujantiems tiekėjams ar jų  
atstovams skelbiamas pasiūlymą pateikusio tiekėjo pavadinimas, pasiūlyme nurodyta bendra kaina (be PVM), ar pateikto pasiūlymo lapai reikiamai sutvirtinti tarpusavyje, sunumeruoti ir pasiūlymas paskutinio lapo antrojoje pusėje patvirtintas tiekėjo ar jo įgalioto asmens parašu, ar nurodytas įgalioto asmens vardas, pavardė, pareigos ir pasiūlymo lapų skaičius.

52. Atplėšiant vokus su pasiūlymais, Komisija leis posėdyje dalyvaujantiems tiekėjams  
ar jų įgaliotiems atstovams viešai ištaisyti Komisijos pastebėtus jų pasiūlymo lapų sutvirtinimo  
tarpusavyje ar įforminimo trūkumus, kuriuos įmanoma ištaisyti per posėdį: nesunumeruoti   
pasiūlymo puslapiai, paskutinio lapo antrojoje pusėje nėra tiekėjo ar jo įgalioto asmens parašo ir (ar) antspaudo (jeigu turi antspaudą), nenurodytas tiekėjo ar jo įgalioto asmens vardas, pavardė, pareigos, pasiūlymo lapų skaičius.

53. Kiekvieno pateikto pasiūlymo paskutinio lapo antrojoje pusėje pasirašo Komisijos  
posėdyje dalyvaujantys nariai.

54. Apie vokų su pasiūlymais atplėšimo procedūrų metu paskelbtą informaciją raštu  
pranešama ir vokų atplėšimo procedūroje nedalyvaujantiems pasiūlymus pateikusiems tiekėjams, jeigu jie to pageidauja raštu. Kiekvienas vokų atplėšimo procedūroje dalyvaujantis tiekėjas ar jo atstovas turi teisę asmeniškai susipažinti su viešai perskaityta informacija, tačiau supažindindama su šia informacija Įsigyjančioji organizacija negali atskleisti tiekėjo pasiūlyme esančios konfidencialios informacijos.

55. Tolesnes pateiktų pasiūlymų nagrinėjimo, vertinimo ir palyginimo procedūras  
Komisija atlieka pasiūlymus pateikusiems tiekėjams nedalyvaujant.

**X SKYRIUS**

**PASIŪLYMŲ VERTINIMAS**

56. Įsigyjančioji organizacija patikrina, ar pasiūlymus pateikusių tiekėjų kvalifikacija  
atitinka Pirkimo dokumentuose nustatytus minimalius kvalifikacijos reikalavimus.

57. Pasiūlyme nurodyta kaina bus vertinama eurais. Jeigu pasiūlyme kaina  
nurodyta užsienio valiuta, ji bus perskaičiuojama eurais pagal Lietuvos banko nustatytą ir paskelbtą euro ir užsienio valiutos santykį paskutinę pasiūlymo pateikimo termino dieną.

58. Jeigu tiekėjas pateikia netikslius, neišsamius Pirkimo dokumentuose nurodytus kartu su  
pasiūlymu teikiamus dokumentus: tiekėjo įgaliojimą asmeniui pasirašyti pasiūlymą, jungtinės  
veiklos sutartį, ar jų nepateikia, Įsigyjančioji organizacija privalo prašyti tiekėjo patikslinti, papildyti arba pateikti šiuos dokumentus per jos nustatytą protingą terminą, kuris negali būti trumpesnis kaip 3 (trys) darbo dienos nuo Įsigyjančiosios organizacijos prašymo išsiuntimo.

59. Įsigyjančioji organizacija, pasiūlymų vertinimo metu radusi pasiūlyme nurodytos kainos apskaičiavimo klaidų, privalo paprašyti tiekėjų per jos nurodytą terminą ištaisyti  
pasiūlyme pastebėtas aritmetines klaidas, nekeičiant pasiūlyme nurodytos kainos.  
Taisydamas pasiūlyme nurodytas aritmetines klaidas, tiekėjas neturi teisės atsisakyti kainos  
sudedamųjų dalių arba papildyti kainą naujomis dalimis.

60. Įsigyjančioji organizacija gali prašyti, kad tiekėjai paaiškintų savo pasiūlymus, tačiau  
negali prašyti, siūlyti arba leisti pakeisti pasiūlymo turinio esmės – pakeisti kainą arba padaryti kitų pakeitimų, dėl kurių Pirkimo dokumentų reikalavimų neatitinkantis pasiūlymas taptų atitinkantis Pirkimo dokumentų reikalavimus.

61. Jeigu tiekėjas per Įsigyjančiosios organizacijos nurodytą terminą aritmetinių klaidų neištaiso, nepapildo ar nepateikia Pirkimo dokumentuose nurodytų kartu su pasiūlymu teikiamų dokumentų ir (ar) nepaaiškina pasiūlymo, jo pasiūlymas atmetamas kaip neatitinkantis Pirkimo dokumentuose nustatytų reikalavimų.

62. Įsigyjančioji organizacija pasiūlymus vertina remdamasi mažiausios kainos kriterijumi.

63. Komisija atmeta pasiūlymą, jeigu pateiktas pasiūlymas neatitinka Pirkimo dokumentuose nurodytų reikalavimų.

64. Pasiūlymų eilė nustatoma kainų didėjimo tvarka. Jeigu keli pasiūlymai  
pateikiami vienodomis kainomis, sudarant pasiūlymų eilę pirmesnis į šią eilę įrašomas tiekėjas,  
kurio vokas su pasiūlymu įregistruotas anksčiausiai. Pasiūlymų eilė nenustatoma, kai  
pasiūlymą Pirkimui pateikia tik vienas tiekėjas.

65. Pranešimas apie laimėjusį pasiūlymą išsiunčiamas visiems pasiūlymus pateikusiems tiekėjams ne vėliau kaip per 5 (penkias) darbo dienas nuo Komisijos sprendimo priėmimo.

**XI SKYRIUS**

**SUTARTIES SUDARYMAS**

66. Įsigyjančioji organizacija iki Sutarties sudarymo turi teisę nutraukti bet kurias Pirkimo  
procedūras, jeigu atsiranda aplinkybių, kurių nebuvo galima numatyti. Įsigyjančioji organizacija ne vėliau kaip per 3 (tris) darbo dienas nuo aplinkybių atsiradimo išsiunčia pranešimus apie tai pasiūlymus pateikusiems tiekėjams, o jeigu pasiūlymų teikimo terminas dar nepasibaigęs, – papildomai paskelbia apie tai Pirkimo skelbime nurodytu interneto adresu.

67. Įsigyjančioji organizacija sudarys Sutartį su tiekėju, kurio pasiūlymas  
Komisijos sprendimu pripažintas geriausiu. Geriausią pasiūlymą pateikusiam tiekėjui ne vėliau kaip per 5 (penkias) darbo dienas nuo Komisijos sprendimo priėmimo raštu pranešama, kad jo pasiūlymas pripažintas laimėjusiu, ir nurodoma, iki kurio laiko reikia sudaryti Sutartį.  
 68. Jeigu laimėtojas raštu atsisako sudaryti Sutartį arba iki Įsigyjančiosios organizacijos  
nurodyto laiko nepasirašo Sutarties, arba atsisako sudaryti sutartį Pirkimo dokumentuose  
nustatytomis sąlygomis, laikoma, kad jis atsisakė sudaryti Sutartį. Tuo atveju Įsigyjančioji  
organizacija siūlo sudaryti Sutartį tiekėjui, kurio pasiūlymas pagal nustatytą   
pasiūlymų eilę yra pirmas po tiekėjo, atsisakiusio sudaryti Sutartį.

69. Sudarant Sutartį, negali būti keičiama laimėjusio tiekėjo pasiūlymo kaina ar  
keičiamas jos nustatymo būdas, pasiūlymo turinys ir kitos Sutarties sąlygos, išskyrus Taisyklių 132 punkte nustatytą išimtį.

70. Sudarius Sutartį, Įsigyjančioji organizacija kitiems pasiūlymus pateikusiems tiekėjams  
ne vėliau kaip per 3 (tris) darbo dienas išsiunčia pranešimus apie Sutarties sudarymą. Pranešime  
nurodoma, su kuo pasirašyta Sutartis, Pirkimo objektas ir Sutartyje nurodyta kaina.  
 71. Sutarties sąlygos negali būti keičiamos jos galiojimo laikotarpiu, išskyrus  
tokias Sutarties sąlygas, kurias pakeitus nebūtų pažeisti Taisyklių 3 punkte nustatyti principai ir tikslai.

**XII SKYRIUS**

**MOKĖJIMO SĄLYGOS IR TERMINAI**

72. Už faktiškai, per Ataskaitinį laikotarpį, laiku pristatytas kokybiškas Dujas bus apmokama **iki einamojo mėnesio paskutinės darbo dienos pagal tiekėjo pateiktą sąskaitą faktūrą.**

73. Tiekėjas turi pateikti sąskaitą faktūrą Įsigyjančiajai organizacijai iki 7−os po Ataskaitinio laikotarpio kalendorinės dienos abiem Sutarties šalims priimtinu ir Sutartyje nurodytu būdu.

**XIII SKYRIUS**

**PRETENZIJŲ NAGRINĖJIMO TVARKA**

74. Tiekėjai gali pateikti pretenziją Įsigyjančiajai organizacijai. Pretenzija turi būti pareikšta raštu per 5 (penkias) darbo dienas nuo dienos, kurią kandidatas sužino arba turi ir gali sužinoti apie tariamą savo teisių pažeidimą, bet ne vėliau kaip 5 (penkias) darbo dienos iki Sutarties atidėjimo termino pabaigos arba Sutarties pasirašymo. Pretenzija, pateikta praleidus šiame punkte nustatytą terminą, paliekama nenagrinėta, ir kitą darbo dieną apie tai informuojamas pretenziją pateikęs asmuo.  
 75. Įsigyjančioji organizacija privalo išnagrinėti pretenzijas ir priimti motyvuotą sprendimą ne  
vėliau kaip per 5 (penkias) darbo dienas nuo pretenzijos gavimo, taip pat ne vėliau kaip kitą darbo dieną raštu pranešti pretenziją pateikusiam tiekėjui apie priimtą sprendimą.

76. Bet kokie Įsigyjančiosios organizacijos ir tiekėjų tarpusavio santykiai, nenumatyti šiose  
Sąlygose, reguliuojami Lietuvos Respublikos įstatymais, Taisyklėmis ir kitais teisės aktais.

**XIV SKYRIUS**

**PIRKIMO SUTARTIES SUDARYMO SĄLYGOS**

77. Sutartis negali būti sudaroma, kol nesibaigė Taisyklėse nustatytas Sutarties sudarymo  
atidėjimo terminas. Sutarties sudarymo atidėjimo terminas − 5 (penkios) darbo dienos, kuris prasideda nuo Įsigyjančiosios organizacijos pranešimo apie pasiūlymų eilę ir laimėjusį pasiūlymą išsiuntimo visiems pasiūlymus pateikusiems tiekėjams dienos. Atidėjimo terminas nenustatomas, kai pasiūlymą pateikia vienas tiekėjas.

78. **Sutarties galiojimo metu tiekėjas Dujų kainą už 1 MWh privalo apskaičiuoti pagal formulę:**

**K = DTTFI + P, kur**

**K – Dujų kaina už Ataskaitinį laikotarpį (Eur/MWh be PVM);**

**DTTFI – Dujų kainos dedamoji, lygi TTF Natural Gas Index (TTFI), kurio reikšmė nustatoma prieš kiekvieną Ataskaitinį laikotarpį einančio mėnesio priešpaskutinę ICE biržos darbo dieną\* ir skelbiama minėtos biržos svetainėje** [**https://www.theice.com/**](https://www.theice.com/%20)

**P – tiekėjo pasiūlyme (užpildyto Sąlygų 2 priedo „Pasiūlymo forma“ 2 lentelės 6 stulpelyje) nurodyta pastovi Dujų kainos dedamoji (tiekėjo taikoma nuolaida (+) ar antkainis (-) nuo TTFI reikšmės ICE biržoje (Eur/MWh, be PVM)) bus fiksuota (−as) ir negalės kisti visu Sutarties galiojimo atveju), Eur/ MWh be PVM.**

*\* ICE birža gali taikyti išimtis dėl konkretaus Ataskaitinio laikotarpio TTF Natural Gas Index (TTFI)**reikšmės nustatymo dienos. Informacija apie taikomą išimtį (−is) oficialiai skelbiama minėtos biržos svetainėje* [*https://www.theice.com/*](https://www.theice.com/%20)*.*

79. Jeigu Sutarties galiojimo metu tiekėjo pagal Pirkimo sąlygų 78 punkte pateiktą formulę apskaičiuota Ataskaitinio laikotarpio Dujų kaina už 1MWh yra didesnė negu UAB GET Baltic gamtinių dujų biržos Lietuvos prekybos aikštelėje vidutinę svertinę kainą už 1MWh (Eur/MWh, be PVM), skelbiamą gamtinių dujų biržos operatoriaus UAB GET Baltic gamtinių dujų biržos intereneto svetainėje, tokiu atveju atsiskaitymui už Ataskaitinį laikotarpį taikoma UAB GET Baltic gamtinių dujų biržos Lietuvos prekybos aikštelėje vidutinė svertinė Dujų kaina už 1 MWh (Eur/MWh, be PVM).

80. **Sudarant Sutartį, joje negali būti keičiama Pirkimą laimėjusio tiekėjo pasiūlyme (užpildyto Sąlygų 2 priedo „Pasiūlymo forma“ 2 lentelės 6 stulpelyje) pasiūlyta Dujų nuolaida (+) ar antkainis (−) nuo TTF Natural Gas Index reikšmės (TTFI) ICE biržoje bei pasiūlymo turinys.**

81. Sutartis sudaroma ir nutraukiama vadovaujantis Lietuvos Respublikos civiliniu kodeksu, Taisyklėmis ir Sąlygomis.

82. **Sutarties projektą rengia ir teikia derinimui tiekėjas, kurio pasiūlymas paskelbtas laimėjusiu pasiūlymu ir su kuriuo nuspręsta sudaryti Sutartį.**

83. Tiekėjas paskaičiuotą Ataskaitinio laikotarpio 1 MWh Dujų kainą pateikia Įsigyjančiai organizacijai **paskutinę mėnesio, einančio prieš atitinkamą Ataskaitinį laikotarpį,** **darbo dieną** iki 12.00 val. el. paštu ar kitu abiem Sutarties šalims priimtinu būdu. Pateikdamas Ataskaitinio laikotarpio Dujų kainą, tiekėjas pateikia ir dokumentus, įrodančius TTFI reikšmę tam Ataskaitiniam laikotarpiui.

84. Įsigyjančioji organizacija esant poreikiui turi teisę patikslinti mėnesinius, savaitinius, paros Dujų tiekimo grafikus, pateikdama juos derinti el. paštu, tiekėjo savitarnos svetainėje, ar kitu abiem Sutarties šalims priimtinu būdu:

84.1 iki einamojo Ataskaitinio laikotarpio 20 d. 12.00 val. pateikia ateinančio Ataskaitinio laikotarpio preliminarų Dujų tiekimo grafiką. Tiekėjas kitą einamojo Ataskaitinio laikotarpio darbo dieną po Dujų tiekimo grafiko pateikimo, iki 12.00 val. informuoja Įsigyjančiąją organizaciją apie Dujų tiekimo grafiko patvirtinimą arba koregavimą.

84.2. kiekvieną darbo dieną, einančią prieš Gamtinių dujų parą, iki 11.00 val. gali teikti patikslintą Dujų tiekimo grafiką kitai parai. Tiekėjas tą pačią darbo dieną iki 13.00 val. informuoja Įsigyjančiąją organizaciją apie Dujų tiekimo grafiko patvirtinimą arba koregavimą. Jei Gamtinių dujų para yra nedarbo ar oficialios šventės diena, Dujų tiekimo grafikas pateikiamas ir tvirtinamas paskutinę darbo dieną prieš nedarbo ar oficialios šventės dieną.

84.3. kiekvieną darbo dieną, einančią po Gamtinių dujų paros, iki 11.00 val. pateikia faktinį Dujų tiekimo grafiką už praėjusią parą tokia apimtimi, kokia disponuoja Įsigyjančioji organizacija. Tiekėjas tą pačią darbo dieną iki 13.00 val. informuoja Įsigyjančiąją organizaciją, jei Dujų tiekimo grafikas nėra patvirtinamas. Dujų tiekimo grafikas už nedarbo ar oficialios šventės dienas teikiamas ir tvirtinamas pirmą darbo dieną, einančią po nedarbo ar oficialios šventės dienos.

84.4. Sutarties vykdymo metu panaikinus praėjusios dienos Dujų prekybą, Įsigyjančioji organizacija kiekvieną darbo dieną iki 14.00 val. gali teikti patikslintą Dujų tiekimo grafiką einamai parai. Tiekėjas tą pačią darbo dieną iki 15.00 val. informuoja Įsigyjančiąją organizaciją apie Dujų tiekimo grafiko patvirtinimą arba koregavimą.

85. Pasibaigus Ataskaitiniam laikotarpiui, Įsigyjančioji organizacija įsipareigoja ne vėliau kaip per 1 (vieną) darbo dieną nuo faktinio Dujų vartojimo grafiko suderinimo su gamtinių dujų skirstomųjų tinklų operatoriumi, patikslinus nekasdienių apskaitos vietų paskirstytus Dujų kiekius, pateikti tiekėjui galutinį paskirstytą paromis Ataskaitinio laikotarpio faktinį Dujų tiekimo grafiką.

86. Siekiant užtikrinti saugų ir efektyvų Dujų perdavimo sistemos funkcionavimą, pasibaigus Ataskaitiniam laikotarpiui, Dujų kiekių balansavimą atlieka tiekėjas.

87. Įsigyjančioji organizacija nesumokėjusi už laiku pristatytas kokybiškas Dujas per 72 punkte nustatytą terminą, moka tiekėjui 0,02 proc. dydžio delspinigius nuo laiku nesumokėtos sumos už kiekvieną pradelstą dieną.

88. Tiekėjas negali reikalauti pateikti papildomų užtikrinimo priemonių dėl vėlavimo apmokėti sąskaitas faktūras nei numatyta Sąlygų 85 punkte.

89. Sutarties šalys įsipareigoja laikytis REMIT reglamento ir Įgyvendinimo reglamento nuostatų bei iš jų kylančių pareigų, kiek šių šalių santykiai pagal Sutartį ir Sutarties vykdymas patenka į REMIT reglamento ir Įgyvendinimo reglamento taikymo sritį.

90. Tiekėjui per parą nepatiekus užsakyto ir suderinto Dujų kiekio, Įsigyjančioji organizacija turi teisę reikalauti, o tiekėjas, Įsigyjančiajai organizacijai pareikalavus, už kiekvieną nepatiektą (ar ne visa apimtimi patiektą) Gamtinių dujų parą privalo padengti disbalanso sąnaudas – kainų skirtumą tarp įsigytų Dujų iš perdavimo sistemos operatoriaus kainos ir tiekėjo kainos už atitinkamą Ataskaitinį laikotarpį.

91. Sutarties vykdymo laikotarpiu pasikeitus PVM, Dujų kaina už Ataskaitinį mėnesį padidėja arba sumažėja PVM dydžiu, lygiu skirtumui tarp buvusio ir naujai nustatyto PVM dydžio nuo PVM pasikeitimo dienos.

92. Sąlygų 78−91 punktų nuostatos bus įtrauktos į Sutartį.

93. Sutarties šalys gali nustatyti, kad Sutartis taikoma iki jos sudarymo atsiradusiems jų santykiams.

94. Kitas sąlygas Sutarties šalys aptaria Sutartyje.

PRIDEDAMA:  
1 priedas − Techninė specifikacija, 1 lapas.

2 priedas − Pasiūlymo forma, 4 lapai.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |  |
| --- | --- | --- |
| Akcinė bendrovė  Raudondvario pl. 84  LT-47179 Kaunas | Tel. 8 800 11011  El. p. info@kaunoenergija.lt  www.kaunoenergija.lt | Duomenys kaupiami ir saugomi Juridinių asmenų registre  Kodas 235014830, PVM kodas LT350148314  A. s. LT607044060002866144, AB SEB bankas |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_